ශ්‍රී ලංකාවේ උගත් පාඩම් හා ප්‍රතිසංධාන කොමිෂමේ වාර්තාව නිකුත් වීමට ආසන්නව තිබියදී යුරෝපා පාර්ලිමේන්තුව තුළ බ්‍රිතාන්‍ය චනල් 4 වීඩියෝ පටය ප්‍රදර්ශනය කිරීම ද්වේශ සහගත ක්‍රියාවක් බව රජය අවධාරණය කරයි.අසත්‍ය තොරතුරු මත පදනම් කරගත් එම වීඩියෝ පටය ප්‍රදර්ශනය කිරීම එල්.ටී.ටී.ඊ ත්‍රස්තවාදීන්ට උඩ ගෙඩි දීමක් බව බෙල්ජියම, ලක්ෂම්බර්ග් හා යුරෝපා හවුලේ ශ්‍රී ලංකා තානාපති රවිනාථ ආරියසිංහ මහතා පවසයි.බ්‍රිතාන්‍ය චනල් 4 වීඩියෝ පටය යුරෝපා පාර්ලිමේන්තුව තුළ පෙරේදා (12) ප්‍රදර්ශනය කිරීමෙන් අනතුරුව පැවැති විශේෂ සාකච්ඡාවකදී ශ්‍රී ලංකා තානාපතිවරයා මේ බව ප්‍රකාශ කළ බව බ්‍රසල්ස්හි ශ්‍රී ලංකා තානාපති කාර්යාලය සඳහන් කරයි.සත්‍ය කරුණු බවට තහවුරු කර නොගත් මේ වීඩියෝපටය යුරෝපා පාර්ලිමේන්තුව තුළ ප්‍රදර්ශනය කිරීම සඳහා ජාත්‍යන්තර ක්ෂමා ආයතනය, හියුමන් රයිට් වොච් සංවිධානය හා ජාත්‍යන්තර අර්බුද සඳහා මැදිහත් වීමේ කණ්ඩායම විසින් කටයුතු සංවිධානය කර තිබේ.බ්‍රිතාන්‍ය චනල් 4 වීඩියෝ පටය එහිදී ප්‍රදර්ශනය කිරීමෙන් අනතුරුව එහි අධ්‍යක්ෂ, නිෂ්පාදක හා යුරෝපා පාර්ලිමේන්තුවේ සාමාජිකයන් කිහිප දෙනෙක් සභාව ඇමතූ බවද බ්‍රසල්ස්හි ශ්‍රී ලංකා තානාපති කාර්යාලය කියයි.යුද ගැටුම් අවසන් වීමෙන් අනතුරුව ශ්‍රී ලංකා රජය ගෙන යන සංවර්ධන ක්‍රියාදාමය අඩපණ කිරීම සඳහා ගත් උත්සාහයක් ලෙස මෙය පෙන්වා දෙන රවිනාථ ආරියසිංහ මහතා එල්.ටී.ටී.ඊ ග්‍රහණයේ සිටි ශ්‍රී ලාංකික ද්‍රවිඩ ජාතිකයන් විඳි දුක ඒ තුළින් නිරූපණය නොවන බවද පවසා ඇත.කෙසේ වුවද මේ වීඩියෝ පටය ප්‍රදර්ශනය කිරීම සම්බන්ධයෙන් යුරෝපා පාර්ලිමේන්තුව හෝ ඊට සම්බන්ධ කිසිඳු නිල දේශපාලනික සංවිධානයක් සම්බන්ධ නොමැති බවට යුරෝපා පාර්ලිමේන්තුවේ සභාපති ආචාර්ය ජර්සි බුසෙක් මෙහිදී පෙන්වා දී තිබේ..